เฟดเล็งปรับดอกเบี้ยเร็วขึ้น เหตุมาตรการ “ทรัมป์” จ่อหนุนเงินเฟ้อพุ่ง
รายงานประชุมชี้เฟดอาจขึ้นดอกเบี้ยเร็วขึ้น เหตุมาตรการ "ทรัมป์" จ่อหนุนเงินเฟ้อพุ่ง
5 ม.ค. 2560

ผู้สื่อข่าวรายงานว่า รายงานการประชุมประจำเดือนธ.ค.ของคณะกรรมการกำหนดนโยบายการเงิน (FOMC) ประจำธนาคารกลางสหรัฐ (เฟด) ระบุว่า กรรมการเฟดส่วนใหญ่มองว่า เศรษฐกิจสหรัฐจะขยายตัวแข็งแกร่งขึ้น อันเนื่องมาจากนโยบายกระตุ้นทางการคลังของนายโดนัลด์ ทรัมป์ ว่าที่ประธานาธิบดีคนใหม่ของสหรัฐ โดยสถานการณ์ดังกล่าวอาจส่งผลให้เงินเฟ้อปรับตัวสูงขึ้น ซึ่งอาจผลักดันให้เฟดปรับขึ้นดอกเบี้ยในอัตราที่รวดเร็วขึ้น
โดยรายงานการประชุมระบุว่า “กรรมการกำหนดนโยบายราวกึ่งหนึ่งคาดว่าจะมีการใช้นโยบายด้านการคลังมากขึ้นในอนาคต ซึ่งจะทำให้เศรษฐกิจปรับตัวในทิศทางขาขึ้น”
ทั้งนี้ในการประชุมเฟดเมื่อวันที่ 13-14 ธ.ค.ที่ผ่านมา คณะกรรมการกำหนดนโยบายการเงินของเฟด มีมติเป็นเอกฉันท์ให้ปรับขึ้นอัตราดอกเบี้ยระยะสั้นอีก 0.25% สู่ระดับ 0.50-0.75%
ด้านนางเจเน็ต เยลเลน ประธานเฟดแถลงภายหลังการประชุมว่า “ในการปรับขึ้นอัตราดอกเบี้ยครั้งนี้ กรรมการเฟดได้เล็งเห็นว่า เศรษฐกิจมีการเติบโตจนใกล้บรรลุเป้าหมายการผลักดันการจ้างงานอย่างเต็มศักยภาพ ควบคู่ไปกับการรักษาราคาให้มีเสถียรภาพ เราคาดว่าเศรษฐกิจสหรัฐจะยังคงมีการขยายตัวที่ดี โดยตลาดแรงงานยังคงมีความแข็งแกร่ง และอัตราเงินเฟ้อมีแนวโน้มที่จะเพิ่มขึ้นแตะระดับ 2% ในช่วง 2 ปีข้างหน้า”
นอกจากนี้ประธานเฟดยังกล่าวด้วยว่า การปรับขึ้นอัตราดอกเบี้ยนั้น สะท้อนให้เห็นถึงความเชื่อมั่นในความคืบหน้าทางเศรษฐกิจ และมุมมองของเฟดจะยังคงเป็นเช่นนี้ต่อไปอีกระยะหนึ่ง พร้อมกับกล่าวว่า ในปี 2560 อาจจะมีผลกระทบเล็กน้อยจากการปรับขึ้นอัตราดอกเบี้ย